– Պետք է հիշել, որ սա սրբազանի ոչ առաջին վիճահարույց դրսեւորումն է: Ոչ վաղ անցյալում էր նաեւ «քրիստոնեությունը հայ լինելու անբաժան մասնիկն է» եզրահանգումը: Վերջին նամակում եւս հատկանշական ձեւակերպումներ կան, մասնավորապես՝ «որ հայ ժողովուրդն օգտագործվում է իմպերիալիստական ուժերի կողմից», որոնք, անկեղծ ասած, մատնանշում են այս նամակի իրական հեղինակներին: Ոչ մեկի համար գաղտնիք չէ, որ Թուրքիո հայ համայնքը՝ իր ինստիտուտներով հանդերձ, պատանդի կարգավիճակում է գործող ռեժիմի մոտ: Սակայն ցանկացած պարագայում անընդունելի են ակնհայտ ապազգային դրսեւորումները՝ ինչ կենսական անհրաժեշտություններով էլ դրանք թելադրված լինեն: Չի կարելի ազգային հիմնահարցը ստորադասել համայնքային կամ թեմական խնդիրների լուծմանը: Ի դեպ, Թուրքիան միակ երկիրը չէ, որտեղ մեր համայնքն ու եկեղեցին ստիպված են շատ լրջորեն հաշվի նստել այդ երկրի քաղաքական նոմենկլատուրայի եւ հասարակական կարծիքի հետ: Սակայն արժանապատվությունը բոլոր դեպքերում անհրաժեշտ է պահպանել: